标题：大学·中庸
图书信息
书 名: 大学·中  庸
作　者：《书立方》编委会
出版社： 重庆出版集团，重庆出版社
出版时间： 2010年04月
ISBN: 9787229019426
开本： 16开
定价: 10.00 元
内容简介
《大学·中庸》[1]内容简介：《大学》提出了明明德、亲民、止于至善三纲领，还提出了格物、致知、诚意、正心、修身、齐家、治国、平天下八条目，因而具有由“内圣”而“外王”的重要意义。《中庸》强调“诚”，把“诚”视作思想体系的最高范畴，将对“诚”的追求作为“人道”的准则，同时提出了“博学之”、“审问之”、“慎思之”、“明辨之”、“笃行之”的学习过程与认知方法。
大学中庸全文
《大学》  
总纲：
『1』大学之道在明明德，在亲民，在止於至善。
『2』知止而後有定；定而後能静；静而後能安；安而後能虑；虑而後能得。
『3』物有本末；事有终始。知所先後则近道矣。
『4』古之欲明明德於天下者先治其国。欲治其国者先齐其家。欲齐其家者先修其身。欲修其身者先正其心。欲正其心者先诚其意。欲诚其意者先致其知。致知在格物。
『5』物格而後知至。知至而後意诚。意诚而後心正。心正而後身修。身修而後家齐。家齐而後国治。国治而後天下平。
『6』自天子以至於庶人壹是皆以修身为本。
『7』其本乱而末治者，否矣。其所厚者薄而其所薄者厚，未之有也。
右经一章，盖孔子之言，而曾子述之；其传十章，则曾子之意，而门人记之也。旧本颇有错简，今因程子所定，而更考经文，别为序次如左。
第一章
『1』康诰曰，「克明德。」
『2』大甲曰，「顾諟天之明命。」
『3』帝典曰：「克明峻德。」
『4』皆自明也。
右传之首章，释明明德。
第二章
『1』汤之盘铭曰：「苟日新，日日新，又日新。」
『2』康诰曰，「作新民。」
『3』诗曰：「周虽旧邦，其命维新。」
『4』是故君子无所不用其极。
右传之二章，释新民。
第三章
『1』诗云，「邦畿千里，惟民所止。」
『2』诗云，「缗蛮黄鸟，止於丘隅。」子曰：「於止，知其所止，可以人而不如鸟乎？」
『3』诗云，「穆穆文王，於缉熙敬止。」为人君，止於仁；为人臣，止於敬；为人子，止於孝；为人父，止於慈；与国人交，止於信。
『4』诗云，「瞻彼淇澳，绿竹猗猗。有斐君子。如切如磋，如琢如磨。瑟兮僩兮，赫兮喧兮。有斐君子，终不可喧兮。」「如切如磋」者，道学也；「如琢如磨」者，自修也；「瑟兮僩兮」者，恂栗也；「赫兮喧兮」者，威仪也；「有斐君子，终不可喧兮」者，道盛德至善，民之不能忘也。
『5』诗云，「於戏前王不忘！」君子贤其贤，而亲其亲。小人乐其乐，而利其利。此以没世不忘也。
右传之三章，释止於至善。
第四章
子曰：「听讼，吾犹人也。必也，使无讼乎？」无情者，不得尽其辞，大畏民志。此谓知本。右传之四章，释本末。
第五章
『1』此谓知本。
『2』此谓知之至也。
右传之五章，盖释格物致知之义，而今亡矣。闲尝窃取程子之意，以补之曰：「所谓致知在格物者：言欲至吾之知，在即物而穷其理也，盖人心之灵，莫不有知，而天下之物，莫不有理。惟於理有未穷，故其知有不尽也。是以大学始教，必使学者即凡天下之物。莫不因其已知之理，而益穷之，以求至乎其极。至於用力之久，而一旦豁然贯通焉。则众物之表里精粗无不到，而吾心之全体大用，无不明矣。此谓物格。此谓知之至也。
第六章
『1』所谓诚其意者：毋自欺也，如恶恶臭，如好好色。此之谓自谦。故君子必慎其独也。
『2』小人闲居为不善，无所不至，见君子，而後厌然。其不善，而著其善。人之视己，如见其肺肝然，则何益矣。此谓诚於中，形於外。故君子必慎其独也。
『3』曾子曰，「十目所视，十手所指，其严乎。」
『4』富润屋，德润身。心广体胖。故君子必诚其意。
右传之六章，释诚意。
第七章
『1』所谓修身在正其心者：身有所忿，则不得其正。有所恐惧，则不得其正。有所好乐，则不得其正。有所忧患，则不得其正。
『2』心不在焉，视而不见，听而不闻，食而不知其味。
『3』此谓修身在正其心。
右传之七章，释正心修身。
第八章
『1』所谓齐其家在修其身者：人之其所亲爱而辟焉。之其所贱恶而辟焉。之其所畏敬而辟焉。之其所哀矜而辟焉。之其所敖惰而辟焉。故好而知其恶，恶而知其美者，天下鲜矣。
『2』故谚有之曰，「人莫知其子之恶，莫知其苗之硕。」
『3』此谓身不修，不可以齐其家。
右传之八章，释修身齐家。
第九章
『1』所谓治国必先齐其家者：其家不可教，而能教人者，无之。故君子不出家，而成教於国。孝者，所以事君也；弟者，所以事长也；慈者，所以使众也。
『2』康诰曰，「如保赤子，心诚求之。」虽不中、不远矣，未有学养子，而後嫁者也。
『3』一家仁，一国兴仁；一家让，一国兴让；一人贪戾，一国作乱。其机如此，此谓一言偾事，一人定国。
『4』尧舜帅天下以仁，而民从之。桀纣帅天下以暴，而民从之。其所令反其所好，而民不从。是故君子，有诸己，而後求诸人。无诸己，而後非诸人。所藏乎身不恕而能喻诸人者，未之有也。
『5』故治国在齐其家。
『6』诗云，「桃之夭夭，其叶蓁蓁，之子於归，宜其家人。」宜其家人，而後可以教国人。
『7』诗云，「宜兄宜弟。」宜兄宜弟，而後可以教国人。
『8』诗云，「其仪不忒，正是四国。」其为父子兄弟足法，而後民法之也。
『9』此谓治国，在齐其家。
右传之九章，释齐家治国。
第十章
『1』所谓平天下在治其国者：上老老，而民兴孝；上长长，而民兴弟；上恤孤，而民不倍。是以君子有榘之道也。
『2』所恶於上，毋以使下。所恶於下，毋以事上。所恶於前，毋以先後。所恶於後，毋以从前。所恶於右，毋以交於左。所恶於左，毋以交於右。此之谓榘之道。
『3』诗云：「乐只君子，民之父母。」民之所好好之；民之所恶恶之。此之谓民之父母。
『4』诗云：「节彼南山，维石岩岩。赫赫师尹，民具尔瞻。」有国者不可以不慎。辟则为天下矣。
『5』诗云，「殷之未丧师，克配上帝。仪监於殷，峻命不易。」道得众，则得国；失众，则失国。
『6』是故君子先慎乎德。有德，此有人；有人，此有土；有土，此有财；有财，此有用。
『7』德者本也。财者末也。
『8』外本内末，争民施夺。
『9』是故财聚，则民散。财散，则民聚。
『10』是故言悖而出者亦悖而入；货悖而入者亦悖而出。
『11』康诰曰，「惟命不於常。」道善则得之，不善则失之矣。
『12』楚书曰，「楚国无以为宝；惟善以为宝。」
『13』舅犯曰，「亡人，无以为宝；仁亲以为宝。」
『14』秦誓曰，「若有一介臣，断断兮，无他技，其心休休焉，其如有容焉，人之有技，若己有之，人之彦圣，其心好之，不啻若自其口出，实能容之：以能保我子孙黎民，尚亦有利哉。人之有技，疾以恶之，人之彦圣而违之，俾不通，不能容：以不能保我子孙黎民，亦曰殆哉。
『15』唯仁人，放流之，迸诸四夷，不与同中国。此谓唯仁人，为能爱人，能恶人。
『16』见贤而不能举，举而不能先，命也。见不善而不能退，退而不能远，过也。
『17』好人之所恶，恶人之所好：是谓拂人之性。必逮夫身。
『18』是故君子，有大道必忠信以得之；骄泰以失之。
『19』生财有大道，生之者众，食之者寡。为之者疾，用之者舒。则财恒足矣。
『20』仁者，以财发身。不仁者，以身发财。
『21』未有上好仁，而下不好义者也。未有好义，其事不终者也。未有府库财非其财者也。
『22』孟献子曰，「畜马乘，不察於鸡豚。伐冰之家不畜牛羊。百乘之家不畜聚敛之臣，与其有聚敛之臣。宁有盗臣。此谓国不以利为利，以义为利也。
『23』长国家而务财用者，必自小人矣，彼为善之。小人之使为国家，害并至，虽有善者，亦无如之何矣。此谓国不以利为利，以义为利也。
右传之十章，释治国平天下。
凡传十章：前四章统论纲领指趣；後六章细论条目工夫。其第五章乃明善之要。第六章乃诚身之本，在初学；尤为当务之急。读者不可以其近而忽之也
《中庸》章句
子程子曰，「不偏之谓中；不易之谓庸。」中者，天下之正道。庸者，天下之定理。此篇乃孔门传授心法，子思恐其久而差也，故笔之於书，以授孟子。其书始言一理；中散为万事；末复合为一理。放之，则弭六合；卷之，则退藏於密。其味无穷。皆实学也。善读者，玩索而有得焉，则终身用之，有不能尽者矣。
第一章
『1』天命之谓性；率性之谓道；修道之谓教。
『2』道也者，不可须臾离也；可离，非道也。是故君子戒慎乎其所不睹，恐惧乎其所不闻。
『3』莫见乎隐，莫显乎微。故君子慎其独也。
『4』喜、怒、哀、乐之未发，谓之中。发而皆中节，谓之和。中也者，天下之大本也。和也者，天下之达道也。
『5』致中和，天地位焉，万物育焉。
右第一章，子思述所传之意，以立言。首明道之本原出於天，而不可易；其实体备於己，而不可离。次言存养省察之要。终言圣神功化之极。盖欲学者於此，反求诸身而自得之，以去夫外诱之私，而充其本然之善。杨氏所谓一篇之体「要是也。」其下十章盖子思引夫子之言，以终此章之义。
第二章
『1』仲尼曰，「君子中庸；小人反中庸。」
『2』「君子之中庸也，君子而时中。小人之中庸也，小人而无忌惮也。」
第三章
子曰：「中庸其至矣乎！民鲜能久矣。」
第四章
『1』子曰：「道之不行也，我知之矣：知者过之；愚者不及也。道之不明也，我知之矣：贤者过之；不肖者不及也。」
『2』「人莫不饮食也。鲜能知味也。」
第五章
子曰：「道其不行矣夫。」
第六章
子曰：「舜其大知也与！舜好问以好察迩言。隐恶而扬善。执其两端，用其中於民。其斯以为舜乎！」
第七章
子曰：「人皆曰『予知』，驱而纳诸罟 陷阱之中，而莫之知辟也。人皆曰『予知』，择乎中庸，而不能期月守也。」
第八章
子曰，「回之为人也：择乎中庸，得一善，则拳拳服膺，而弗失之矣。」
第九章
子曰，「天下国家，可均也；爵禄，可辞也；白刃，可蹈也；中庸，不可能也。」
第十章
『1』子路问强。
『2』子曰，「南方之强与，北方之强与，抑而强与？」
『3』「宽柔以教，不报无道，南方之强也。君子居之。」
『4』衽金革，死而不厌，北方之强也。而强者居之。」
『5』故君子和而不流；强哉矫。中立而不倚；强哉矫。国有道，不变塞焉；强哉矫。国无道，至死不变；强哉矫。」
第十一章
『1』子曰，「素隐行怪，後世有述焉：吾弗为之矣。」
『2』「君子遵道而行，半涂而废：吾弗能已矣。」
『3』「君子依乎中庸。遁世不见知而不悔：唯圣者能之。」
第十二章
『1』君子之道，费而隐。
『2』夫妇之愚，可以与之焉，及其至也，虽圣人亦有所不知焉。夫妇之不肖，可以能行焉，及其至也，虽圣人亦有所所不能焉。天地之大也，人犹有所憾。故君子语大，天下莫能载焉，语小，天下莫能破焉。
『3』诗云，「鸢飞戾天；鱼跃於渊。」言其上下察也。
『4』君子之道，造端乎夫妇；及其至也，察乎天地。
右第十二章，子思之言，盖以申明首章，「道不可离之意也。」其下八章，杂引孔子之言以明之。
第十三章
『1』子曰，「道不远人。人之为道而远人，不可以为道。」
『2』「诗云，『伐柯伐柯，其则不远。』执柯以伐柯，睨而视之。犹以为远。故君子以人治人，改而止。」
『3』「忠恕违道不远。施诸己而不愿，亦勿施於人。」
『4』「君子之道四，丘未能一焉：所求乎子，以事父，未能也；所求乎臣，以事君，未能也；所求乎弟，以事兄，未能也；所求乎朋友，先施之，未能也。庸德之行，庸言之谨；有所不足，不敢不勉；有馀，不感尽。言顾行，行顾言。君子胡不尔。」
第十四章
『1』君子素其位而行，不愿乎其外。
『2』素富贵，行乎富贵；素贫贱，行乎贫贱；素夷狄，行乎夷狄；素患难，行乎患难。君子无入而不自得焉。
『3』在上位，不陵下；在下位，不援上；正己而不求於人。则无怨。上不怨天，下不尤人。
『4』故君子居易以俟命，小人行险以徼幸。
『5』子曰，「射有似乎君子。失诸正鹄，反求诸其身。」
第十五章
『1』君子之道，辟如行远必自迩，辟如登高必自卑。
『2』诗曰，「妻子好合，如鼓瑟琴。兄弟既翕，和乐且耽。宜尔室家，乐尔妻帑。」
『3』子曰，「父母其顺矣乎。」
第十六章
『1』子曰，「鬼神之为德其盛矣乎。」
『2』「视之而弗见；听之而弗闻；体物而不可遗。」
『3』「使天下之人，齐明盛服，以承祭祀。洋洋乎，如在其上，如在其左右。」
『4』「诗曰，『神之格思，不可度思，矧可射思？』」
『5』「夫微之显。诚之不可 如此夫。」
第十七章
『1』子曰，「舜其大孝也与！德为圣人，尊为天子，富有四海之内。宗庙飨之，子孙保之。」
『2』「故大德，必得其位，必得其禄，必得其名，必得其寿。」
『3』「故天之生物必因其材而笃焉。故栽者培之，倾者覆之。」
『4』「诗曰，『嘉乐君，宪宪令德，宜民宜人。受禄於天。保佑命之，自天申之。』」
『5』「故大德者必受命。」
第十八章
『1』子曰，「无忧者，其惟文王乎。以王季为父，以武王为子。父作之，子述之。」
『2』「武王缵大王、王季、文王之绪。壹戎衣，而有天下。身不失天下之显名。尊为天子。富有四海之内。宗庙飨之。子孙保之。」
『3』「武王末受命，周公成文武之德。追王大、王季，上祀先公以天子之礼。斯礼也，达乎诸侯大夫，及士庶人。父为大夫，子为士；葬以大夫，祭以士。父为士，子为大夫；葬以士，祭以大夫。期之丧，达乎大夫；三年之丧，达乎天子；父母之丧，无贵贱，一也。」
第十九章
『1』子曰，「武王、周公，其达孝矣乎。」
『2』「夫孝者，善继人之志，善述人之事者也。」
『3』「春秋，修其祖庙，陈其宗器，设其裳衣，荐其时食。」
『4』「宗庙之礼，所以序昭穆也。序爵，所以辨贵贱也。序事，所以辨贤也。旅酬下为上，所以逮贱也。燕毛，所以序齿也。」
『5』「践其位，行其礼，奏其乐，敬其所尊，爱其所亲，事死如事生，事亡如事存，孝之至也。」
『6』「郊社之礼，所以事上帝也。宗庙之礼，所以祀乎其先也。明乎郊社之礼， 尝之义，治国其如示诸掌乎。」
第二十章
『1』哀公问政。
『2』子曰，「文武之政，布在方策。其人存，则其政举；其人亡，则其政息。」
『3』「人道敏政，地道敏树。夫政也者，蒲卢也。」
『4』「故为政在人。取人以身。修身以道。修道以仁。」
『5』「仁者，人也，亲亲为大。义者，宜也，尊贤为大。亲亲之杀，尊贤之等，礼所生也。」
『6』「在下位，不获乎上，民不可得而治矣。」
『7』「故君子，不可以不修身。思修身，不可以不事亲。思事亲，不可以不知人。思知人，不可以不知天。」
『8』「天下之达道五，所以行之者三，曰：君臣也、父子也、夫妇也、昆弟也、朋友之交也。五者，天下之达道也。知、仁、勇，三者，天下之达德也。所以行之者一也。」
『9』「或生而知之；或学而知之；或困而知之：及其知之，一也。或安而行之；或利而行之；或勉强而行之：及其成功，一也。」
『10』子曰，「好学近乎知。力行近乎仁。知耻近乎勇。」
『11』「知斯三者，则知所以修身。知所以修身，则知所以治人。知所以治人，则知所以治天下国家矣。」
『12』「凡为天下国家有九经，曰：修身也、尊贤也、亲亲也、敬大臣也、体群臣也、子庶民也、来百工也、柔远人也、怀诸侯也。」
『13』「修身，则道立。尊贤，则不惑。亲亲，则诸父昆弟不怨。敬大臣，则不眩。体群臣，则士之报礼重。子庶民，则百姓劝。来百工，则财用足。柔远人，则四方归之。怀诸侯，则天下畏之。」
『14』「齐明盛服，非礼不动：所以修身也。去谗远色，贱货而贵德，所以劝贤也。尊其位，重其禄，同其好恶，所以劝亲亲也。官盛任使，所以劝大臣也。忠信重禄，所以劝士也。时使薄敛，所以劝百姓也。日省月试，既禀称事，所以劝百工也。送往迎来，嘉善而矜不能所以柔远人也。继绝世，举废国，治乱持危，朝聘以时，厚往而薄来，所以怀诸侯也。」
『15』「凡为天下国家有九经，所以行之者一也。」
『16』「凡事，豫则立，不豫则废。言前定，则不跲 。事前定，则不困。行前定，则不疚。道前定，则不穷。」
『17』「在下位不获乎上，民不可得而治矣。获乎上有道：不信乎朋友，不获乎上矣。信乎朋友有道：不顺乎亲，不信乎朋友矣。顺乎亲有道：反者身不诚，不顺乎亲矣。诚身有道：不明乎善，不诚乎身矣。」
『18』「诚者，天之道也。诚之者，人之道也。诚者，不勉而中，不思而得；从容中道，圣人也。诚之者，择善而固执之者也。」
『19』「博学之，审问之，慎思之，明辨之，笃行之。」
『20』「有弗学，学之弗能，弗措也。有弗问，问之弗知，弗措也。有弗思，思之弗得，弗措也。有弗辨，辨之弗明，弗措也。有弗行，行之弗笃，弗措也。人一能之，己百之。人十能之，己千之。」
『21』「果能此道矣，虽愚必明，虽柔必强。」
第二十一章
「自诚明，谓之性；自明诚，谓之教。诚则明矣；明则诚矣。」
右第二十一章。子思承上章，夫子天道人道之意，而立言也。自此以下十二章，皆子思之言，以反覆推明此章之意。
第二十二章
唯天下至诚为能尽其性。能尽其性，则能尽人之性。能尽人之性，则能尽物之性。能尽物之性，则可以赞天地之化育。可以赞天地之化育，则可以与天地叁矣。
第二十三章
其次致曲。曲能有诚。诚则形。形则着。着则明。明则动。动则变。变则化。唯天下至诚为能化。
第二十四章
至诚之道可以前知。国家将兴，必有祯祥；国家将亡，必有妖孽。见乎蓍龟，动乎四体。祸福将至，善必先知之；不善，必先知之。故至诚如神。
第二十五章
『1』诚者自成也，而道自道也。
『2』诚者，物之终始。不诚无物。是故君子诚之为贵。
『3』诚者，非自成己而已也，所以成物也。成己仁也。成物知也。性之德也，合外内之道也。故时措之宜也。
第二十六章
『1』故至诚无息。
『2』不息则久，久则徵。
『3』徵则悠远。悠远，则博厚。博厚，则高明。
『4』博厚，所以载物也。高明，所以覆物也。悠久，所以成物也。
『5』博厚，配地。高明，配天。悠久，无疆。
『6』如此者，不见而章，不动而变，无为而成。
『7』天地之道，可一言而尽也。其为物不贰，则其生物不测。
『8』天地之道，博也、厚也、高也、明也、悠也、久也。
『9』今夫天，斯昭昭之多，及其无穷也，日月星辰系焉，万物覆焉。今夫地，一撮土之多，及其广厚载华岳而不重，振河海而不泄，万物载焉。今夫山一卷石之多，及其广大，草木生之，禽兽居之，宝藏兴焉。今夫水，一勺之多，及其不测，鼋、鼍、蛟、龙、鱼、生焉，货财殖焉。
『10』诗云，「维天之命，於穆不已。」盖曰，天之所以为天也。「於乎不显，文王之德之纯。」盖曰，文王之所以为文也。纯亦不已。
第二十七章
『1』大哉圣人之道！
『2』洋洋乎，发育万物，峻极於天。
『3』优优大哉，礼仪三百，威仪三千。
『4』待其人而後行。
『5』故曰，「苟不至德，至道不凝焉。」
『6』故君子尊德性，而道问学，致广大，而尽精微，极高明，而道中庸。温故而知新，敦厚以崇礼。
『7』是故居上不骄，为下不倍。国有道，其言足以兴；国无道，其默足以容。诗曰：「既明且哲，以保其身。」其此之谓与？
第二十八章
『1子曰：「愚而好自用，贱而好自专。生乎今之世，反古之道。如此者灾及其身者也。」
『2』非天子不议礼，不制度，不考文。
『3』今天下，车同轨，书同文，行同伦。
『4』虽有其位，苟无其德，不敢作礼乐焉。虽有其德，苟无其位，亦不敢作礼乐焉。
『5』子曰，「吾说夏礼，杞不足徵也。吾学殷礼，有宋存焉。吾学周礼，今用之。吾从周。」
第二十九章
『1』王天下有三重焉，其寡过矣乎！
『2』上焉者虽善，无徵。无徵，不信。不信，民弗从。下焉者虽善，不尊。不尊，不信。不信，民弗从。
『3』故君子之道，本诸身，徵诸庶民。考诸三王而不缪，建诸天地而不悖。质诸鬼神而无疑。百世以俟圣人而不惑。
『4』质鬼神而无疑，知天也。百世以俟圣人而不惑，知人也。
『5』是故君子动而世为天下道，行而世为天下法，言而世为天下则。远之，则有望；近之，则不厌。
『6』诗曰，「在彼无恶，在此无射；庶几夙夜，以永终誉。」君子未有不如此，而蚤有誉於天下者也。
第三十章
『1』仲尼祖述尧舜，宪章文武。律天时，下袭水土。
『2』辟如天地之无不持载，无不覆帱。辟如四时之错行，如日月之代明。
『3』万物并育而不相害。道并行而不相悖。小德川流；大德敦化。此天地之所以为大也。
第三十一章
『1』唯天下至圣，为能聪明睿知，足以有临也；宽裕温柔，足以有容也；发强刚毅，足以有执也；齐庄中正，足以有敬也；文理密察，足有别也。
『2』溥博渊泉，而时出之。
『3』溥博如天；渊泉如渊。见而民莫不敬；言而民莫不信；行而民莫不说。
『4』是以声名洋溢乎中国，施及蛮貊。舟车所至，人力所通，天之所覆，地之所载，日月所照，霜露所队：凡有血气者莫不尊亲。故曰，「配天」。
第三十二章
『1』唯天下至诚，为能经纶天下之大经，立天下之大本，知天地之化育。夫焉有所倚？
『2』肫肫其仁！渊渊其渊！浩浩其天！
『3』苟不固聪明圣知，达天德者，其孰能知之？
第三十三章
『1』诗曰，「衣锦尚綗」，恶其文之着也。故君子之道，暗然而日章；小人之道，的然而日亡。君子之道，淡而不厌、简而文、温而理。知远之近，知风之自，知微之显。可与入德矣。
『2』诗云，「潜虽伏矣，亦孔之昭。」故君子内省不疚，无恶於志。君可及者，其唯人之所不见乎。 
『3』诗云，「相在尔室，尚不愧於屋漏。」故君子不动而敬，不言而信。
『4』诗曰，「奏假无言，时靡有争。」是故君子不赏而民劝，不怒而民威於 钺。
『5』诗曰，「不显惟德，百辟其刑之。」是故君子笃恭而天下平。
『6』诗云，「予怀明德，不大声以色。」子曰，「声色之於以化民，末也。
『7』 诗云，「德輶如毛。」毛犹有伦。「上天之载，无声无臭。」至矣。
右第三十三章。子思因前章极致之言，反求其本；复自下学为己谨独之事推而言之，以驯致乎笃恭而天下平之盛。又赞其妙，至於无声无臭，而後已焉。盖举一篇之要，而约言之。其反复丁宁示人之意，至深切矣。学者，其可不尽心乎。
名言选辑
——《大学》
《大学》所教，是“穷理正心、修己治人之道”。——朱熹
《大学》是“为学纲目”，“修身治人底规模”。——朱熹
《大学》治国平天下的三纲：明明德、新民、止于至善。
《大学》治国平天下的八目：格物、致知、诚意、正心、修身、齐家、治国、平天下。
知止而后应定，定而后能静，静而后能安，安而后能虑，虑而后能得。
古之欲明明德于天下者，先治其国；欲治其国者，先齐其家；欲齐其家者，先修其身；欲修其身者，先正其心；欲正其心者，先诚其意；欲诚其意者，先致其知；致知在格物。
自天子以至于庶人，壹是皆以修身为本。
为人君，止于仁；为人臣，止于敬；为人子，止于孝；为人父，止于慈；与国人交，止于信。
“如切如磋”者，道学也；“如琢如磨”者，自修也；“瑟兮僩（xian）兮”者，恂傈也；“赫兮喧兮”者，威仪也。
所谓诚其意者，毋自欺也。如恶（wu）恶臭(xiu)，如好好色。
小人闲居为不善，无所不至。
富润屋，德润身，心广体胖（pan），故君子必诚其意。
所谓修身，在正其心者。身有所忿懥（zhi），则不得其正；有所恐惧，则不得其正；有所好乐，则不得其正；有所忧患，则不得其正。
言悖而出者，亦悖而入；货悖而入者，亦悖而出。
惟命不于常。道善者得之；不善则失职矣。
唯仁人为能爱人，能恶人。
见贤而不能举，举而不能先，慢也。见不善而不能退，退而不能远，过也。
好人之所恶，恶人之所好，是谓拂人之性，灾必逮夫身。
是故君子有大道，必忠信以得之，骄泰以失之。
仁者以财发身，不仁者以身发财。
小人之使为国家，灾害并之，虽有善者，亦无如之何矣。
——《中庸》
不偏之谓中，不易之谓庸。中者，天下之正道；庸者，天下之定理。
中也者，天下之大本也；和也者，天下之达道也。
君子中庸，小人反中庸。君子之中庸也，君子而时中。小人之反中庸也，小人而无忌惮也。
人莫不饮食业，鲜能知味也。
君子和而不流，强哉矫（qiao）！中立而不倚，强哉矫！
天地之大也，人犹有所憾。
君子素其位而行，不愿乎其外。
在上位，不陵下。在下位，不援上。正己而不求于人，则无怨。上不怨天，下不尤人。故君子居易以俟命，小人行险以缴幸。
君子之道，辟如行远，必自迩；辟如登
图书目录
大学
成人之道
道德的自我完善
道德的力量
认识你自己
事要抓根本
为学之道：落到实处
立身之本：真诚做人
正心之道：以理驭情
齐家之道：克服偏见
以身作则
以德治国
中庸
慎独中和
相时而动
践行的意义
失“中”害道
道在人为
明辨是非，执两用中
利令智昏
于浅近中见深刻
难能才可贵
君子之强：内圣才能外王
有恒才有成
道不可离
道在身边，忠恕可得
做人之道：安分守己
修道之法：循序渐进
道隐无形，无处不在
天道循环，常与善人
读书识礼，知书达理
人伦之大德：以孝为本
治国平天下的法则
生而知之与学以知之
天地之大，以诚为本
积跬步以至千里
心诚则灵
立己而立人，达己而达人
至诚之境，永无止息
大道在身，进退自如
与时俱进，顺应时势
以身作则，取信于人
以圣贤为楷模
至圣先师，功德无量
做人做事，以诚为本
德施与民，天下太平
……